ΨΗΦΙΣΜΑ ΤΟΥ ΣΥΜΒΟΥΛΙΟΥ της 22ας Δεκεμβρίου 1994 σχετικά με την περαιτέρω ανάπτυξη της κοινοτικής πολιτικής δορυφορικών επικοινωνιών, ιδίως όσον αφορά την παροχή δυναμικού διαστημικού τμήματος και την πρόσβαση σ' αυτό (94/C 379/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την ανακοίνωση της Επιτροπής της 10ης Ιουνίου 1994 σχετικά με τις δορυφορικές επικοινωνίες: παροχή και πρόσβαση σε δυναμικό διαστημικού τμήματος,

την οδηγία 94/46/ΕΚ της Επιτροπής της 13ης Οκτωβρίου 1994 για τροποποίηση των οδηγιών 88/301/ΕΟΚ και 90/388/ΕΟΚ σχετικά με τις δορυφορικές επικοινωνίες (1),

το ψήφισμα του Συμβουλίου της 19ης Δεκεμβρίου 1991 για την ανάπτυξη της κοινής αγοράς υπηρεσιών και εξοπλισμού δορυφορικών επικοινωνιών (2),

Εκτιμώντας:

ότι, με το ψήφισμά του της 19ης Δεκεμβρίου 1991, το Συμβούλιο εξέφρασε την υποστήριξή του προς τους γενικούς στόχους της Πράσινης Βίβλου της Επιτροπής για μια κοινή προσέγγιση στον τομέα των δορυφορικών επικοινωνιών στην Ευρωπαϊκή Κοινότητα-

ότι, με το ψήφισμά του της 6ης Μαΐου 1994 για την Κοινότητα και το διάστημα (3), το Ευρωπαϊκό Κοινοβούλιο τονίζει τη σημασία της καταβολής συντονότερων προσπαθειών για να βοηθηθεί, μεταξύ άλλων, η ανάπτυξη ανταγωνιστικού ευρωπαϊκού τομέα δορυφορικών επικοινωνιών, με μια σειρά πρωτοβουλιών πολιτικής και δράσεων και προτείνει να τεθούν σταθερές βάσεις μιας μακροπρόθεσμης κοινοτικής πολιτικής δορυφορικών επικοινωνιών, κατά τρόπο ώστε να λαμβάνονται πλήρως υπόψη τα ζητήματα τα σχετικά τόσο με τις τηλεπικοινωνίες όσο και με το διάστημα, τα οποία επηρεάζουν το μέλλον αυτού του τομέα-

ότι θα πρέπει να καταβληθούν νέες προσπάθειες για να εξασφαλιστεί το μέλλον αυτού του στρατηγικής σημασίας τομέα-

ότι η επιτυχής ευρωπαϊκή συμμετοχή στην παγκόσμια αγορά δορυφορικών επικοινωνιών εξαρτάται, μεταξύ άλλων, από τη δημιουργία ανταγωνιστικού δορυφορικού τομέα σε φιλελευθεροποιημένο περιβάλλον, τη συγκρίσιμη και πραγματική πρόσβαση στις αγορές τρίτων χωρών, τη διαθεσιμότητα κατάλληλης τεχνολογίας και την προσέλκυση αξιόλογων ιδιωτικών επενδύσεων-

ότι αυτοί οι παράγοντες είναι, μεταξύ άλλων, ουσιαστικά στοιχεία που πρέπει να συνεκτιμηθούν προκειμένου να μπορέσει ο δορυφορικός τομέας να συμβάλλει κατάλληλα στην ανάπτυξη των διευρωπαϊκών τηλεπικοινωνιακών δικτύων και μιας παγκόσμιας κοινωνίας της πληροφόρησης-

ότι οι στόχοι της Κοινότητας είναι η ανάπτυξη κοινής αγοράς των υπηρεσιών δορυφορικών επικοινωνιών και η προώθηση της ανταγωνιστικότητας του τομέα των ευρωπαϊκών δορυφορικών υπηρεσιών- ότι οι στόχοι αυτοί μπορούν να επιτευχθούν μέσω, μεταξύ άλλων, της εισαγωγής και της προώθησης του ανταγωνισμού μεταξύ παροχέων δορυφορικών υπηρεσιών-

ότι, στο διαρκώς ανταγωνιστικότερο περιβάλλον που διαμορφώνεται, είναι ουσιώδες να υπάρχουν κατάλληλες, διαφανείς και άνευ διακρίσεων ρυθμίσεις για την πρόσβαση στους πόρους του δυναμικού του διαστημικού τμήματος-

ότι στενή σχέση με αυτές τις ρυθμίσεις έχει η αποτελεσματική διαχείριση από τα κράτη μέλη των τροχιακών δυνατοτήτων και των συναφών συχνοτήτων-

ότι το δυναμικό διαστημικού τμήματος διατίθεται από διακυβερνητικούς δορυφορικούς οργανισμούς, ιδίως από τους INTELSAT, INMARSAT και EUTELSAT και από δημόσιους και ιδωτικούς φορείς εκμετάλλευσης δορυφόρων-

ότι, εν γένει, οι εθνικοί τηλεπικοινωνιακοί οργανισμοί ελέγχουν την πρόσβαση στο μεγαλύτερο μέρος του δυναμικού διαστημικού τμήματος, υπό την ιδιότητά τους είτε ως υπογραφόντων στα πλαίσια των διακυβερνητικών συστημάτων είτε ως κυρίων εθνικών συστημάτων- ότι οι εν λόγω εθνικοί οργανισμοί ανταγωνίζονται άλλους παροχείς υπηρεσιών στην παροχή δορυφορικών υπηρεσιών.

1. ΥΠΕΝΘΥΜΙΖΟΝΤΑΣ ότι το ψήφισμα του Συμβουλίου της 19ης Δεκεμβρίου 1991 για την ανάπτυξη της κοινής αγοράς δορυφορικών υπηρεσιών και επικοινωνιών:

- θεωρούσε σημαντικό στόχο τη βελτιωμένη πρόσβαση στο διαστημικό τμήμα και την πρόσβαση στο διαστημικό δυναμικό των διακυβερνητικών οργανισμών που εκμεταλλεύονται δορυφορικά συστήματα και τη διαμόρφωση αποτελεσματικών και ταχύτερων διαδικασιών για την εγκαθίδρυση ξεχωριστών δορυφορικών συστημάτων και την πρόσβαση σε αυτά,

- εξέφρασε την ανάγκη να δίνεται όλη η δέουσα προσοχή στις βιομηχανικές πλευρές, συμπεριλαμβανομένης της ανάγκης να υπάρχει μια διεθνώς ανταγωνιστική ευρωπαϊκή βιομηχανία στον τομέα των δορυφορικών επικοινωνιών.

2. ΑΝΑΓΝΩΡΙΖΟΝΤΑΣ:

2.1. όσον αφορά τον κοινοτικό τομέα των δορυφορικών επικοινωνιών:

α) ότι πρόκειται για τομέα υψηλής τεχνολογίας με στρατηγική σημασία, ο οποίος θα πρέπει να ληφθεί υπόψη κατά την περαιτέρω ανάπτυξη της κοινοτικής τηλεπικοινωνιακής πολιτικής-

β) ότι η εδραίωση και ανάπτυξη ενός ανταγωνιστικού κοινοτικού τομέα δορυφορικών επικοινωνιών εξαρτάται, μεταξύ άλλων, από την πλήρη συνεκτίμηση των δυνατοτήτων του κατά τη χάραξη της πολιτικής δορυφορικών επικοινωνιών, έρευνας και ανάπτυξης, εξωτερικών σχέσεων και βιομηχανίας-

2.2. όσον αφορά τους διακυβερνητικούς δορυφορικούς οργανισμούς, όπως είναι οι INTELSAT, INMARSAT, και ιδίως ο EUTELSAT:

α) ότι οι οργανισμοί αυτοί έχουν ουσιαστική σημασία για την προσφορά δυναμικού διαστημικού τμήματος και ότι το δυναμικό αυτό παρέχεται, επί του παρόντος, στους υπογράφοντες επί παγκοσμίου βάσεως και άνευ διακρίσεων-

β) ότι, επί του παρόντος, πραγματοποιείται αναθεώρηση των θεσμικών και οικονομικών βάσεων αυτών των οργανισμών-

γ) ότι τα κράτη μέλη κατ' εφαρμογήν των κανόνων της συνθήκης θα ενεργήσουν τα δέοντα ώστε να εξασφαλίσουν ότι οι υπογράφοντες ασκούν τα καθήκοντά τους αναφορικά με τη χορήγηση διαστημικού δυναμικού κατά τρόπο μη εισάγοντα διακρίσεις, σύμφωνα με τη οδηγία 94/46/ΕΚ-

2.3. ότι είναι ουσιώδης η ισόρροπη προσέγγιση των κρατών μελών όσον αφορά την αποτελεσματική διαχείριση των τροχιακών δυνατοτήτων και των σχετικών συχνοτήτων, ώστε να εξασφαλιστεί η ουσιαστική εκπροσώπηση των συμφερόντων τους και να εξασφαλιστεί, από τους παροχείς δυναμικού διαστημικού τμήματος, η δίκαιη και άνευ διακρίσεων πρόσβαση, λαμβανομένου δεόντως υπόψη του νέου ανταγωνιστικού και εμπορικού περιβάλλοντος-

2.4. ότι τα βασισμένα σε δορυφόρους δίκτυα, υπηρεσίες και εφαρμογές μπορεί να συμβάλουν στην ταχεία ανάπτυξη διευρωπαϊκών δικτύων, πράγμα που μπορεί να συμβάλει και στην παγκόσμια κοινωνία της πληροφόρησης.

3. ΕΝΤΟΠΙΖΕΙ ΩΣ ΒΑΣΙΚΟΥΣ ΣΤΟΧΟΥΣ για την περαιτέρω ανάπτυξη της πολιτικής δορυφορικών επικοινωνιών:

3.1. την άνευ διακρίσεων πρόσβαση, για όλους τους παροχείς και χρήστες δορυφορικών υπηρεσιών σ' ολόκληρη την Κοινότητα, στο δυναμικό διαστημικού τμήματος, και ιδίως στο δυναμικό διαστημικού τμήματος που παρέχουν οι διακυβερνητικοί δορυφορικοί οργανισμοί-

3.2. την επείγουσα προσαρμογή των διακυβερνητικών δορυφορικών οργανισμών, όπως των INTELSAT, INMARSAT, και ιδίως του EUTELSAT, με βάση το κοινοτικό ρυθμιστικό πλαίσιο και τις απαιτήσεις της αγοράς σύμφωνα με τις υποχρεώσεις από τη συνθήκη και με τα συμφέροντα του κοινοτικού τομέα των δορυφορικών επικοινωνιών, λαμβανομένων υπόψη, μεταξύ άλλων, των ακόλουθων αρχών:

α) αυστηρός διαχωρισμός των ρυθμιστικών και των επιχειρηματικών λειτουργιών-

β) διαχωρισμός ή μεγαλύτερη χαλάρωση της σύνδεσης μεταξύ επενδυτικών μεριδίων και χρησιμοποίησης-

γ) αποφυγή των διακρίσεων και διαφάνεια, όταν παρέχονται και δυναμικό διαστημικού τμήματος και δορυφορικές υπηρεσίες-

3.3. συγκρίσιμη και πραγματική πρόσβαση στις αγορές των τρίτων χωρών, εκ παραλλήλου με τη φιλελευθεροποίηση της αγοράς της Κοινότητας-

3.4. αποτελεσματική διαχείριση των τροχιακών δυνατοτήτων και των συχνοτήτων, μέσα στα πλαίσια της διεθνούς ένωσης τηλεπικοινωνιών, με βάση τη συνεργασία στην CEPT και με πλήρη σεβασμό των κυριαρχικών δικαιωμάτων των κρατών μελών, με στόχο τη βελτίωση των οικονομικών ωφελημάτων και της αποδοτικότητας, καθώς και του προσανατολισμού προς την αγορά που προβλέπει η σημερινή προσέγγιση.

4. ΣΗΜΕΙΩΝΕΙ την πρόθεση της Επιτροπής, να χρησιμοποιήσει, όπου χρειάζεται, τα μέσα που προσφέρει η εφαρμογή των διατάξεων της συνθήκης, και ιδίως των κανόνων περί ανταγωνισμού, για να εξαλειφθούν οι ενδοκοινοτικοί περιορισμοί της πρόσβασης στο δυναμικό διαστημικού τμήματος.

5. ΚΑΛΕΙ τα κράτη μέλη:

- να αλληλοβοηθούνται, όπου χρειάζεται, και να συνεργάζονται στενά, όπου ενδείκνυται, κατά την υλοποίηση των προαναφερόμενων βασικών στόχων, όσον αφορά τη μεταρρύθμιση των διακυβερνητικών δορυφορικών οργανισμών, όπως οι INTELSAT, INMARSAT, και ιδίως ο EUTELSAT και όσον αφορά την αποτελεσματική διαχείριση των τροχιακών δυνατοτήτων και των συχνοτήτων,

- να εφαρμόζουν τις καταστατικές πράξεις αυτών των οργανισμών στο εθνικό επίπεδο, σύμφωνα με τις υποχρεώσεις που απορρέουν από τη συνθήκη, και ιδίως με τους κανόνες ανταγωνισμού, και το κοινοτικό δίκαιο,

- να μεριμνήσουν ώστε να υπάρχει, στο εθνικό επίπεδο, άνευ διακρίσεων πρόσβαση στο δυναμικό διαστημικού τμήματος, λαμβάνοντας υπόψη τις σχετικές διατάξεις του παρόντος ψηφίσματος.

6. ΚΑΛΕΙ την Επιτροπή:

- να παρακολουθεί τις ρυθμίσεις περί προσβάσεως στις αγορές τρίτων χωρών προκειμένου να εξασφαλίζει συγκρίσιμη και πραγματική πρόσβαση στις αγορές τρίτων χωρών, σύμφωνα με το πλαίσιο της GATT και τις άλλες διεθνείς υποχρεώσεις των κρατών μελών,

- να λάβει δεόντως υπόψη της, μεταξύ άλλων, κατά την εκπόνηση συνεπούς στρατηγικής για τα διευρωπαϊκά δίκτυα, τα πλεονεκτήματα που προσφέρουν οι δορυφορικές εφαρμογές.

7. ΚΑΛΕΙ την Επιτροπή να υποβάλλει στο Ευρωπαϊκό Κοινοβούλιο και στο Συμβούλιο έκθεση για την πρόοδο της υλοποίησης των βασικών στόχων και της εφαρμογής των κοινοτικών μέτρων, όπως της οδηγίας 94/46/ΕΚ.

(1) ΕΕ αριθ. L 268 της 19. 10. 1994, σ. 15.

(2) ΕΕ αριθ. C 8 της 14. 1. 1992, σ. 1.(3) ΕΕ αριθ. C 205 της 25. 7. 1994, σ. 467.